Augment de viatgers al telefèric de la Vall Fosca - Diari de la neu
Augment de viatgers al telefèric de la Vall Fosca
Pallars Sobirà 17.07.201410.00 h
Malgrat el mal temps que ha portat un principi de juliol amb més pluges del que és habitual i amb temperatures per sota de la mitjana d’aquest mes, el telefèric de la Vall Fosca ha augmentat el nombre de visitants, un augment que s’observa sobretot els caps de setmana.
Aquesta temporada s’ofereix des del primer i fins al darrer dia, servei als dos bars i restaurants existents: al peu del telefèric, Vall Fosca 1.750 i a l’arribada a dalt, Telefèric 2.200, on s’inclou un menú de muntanya.
Des d’Estany Gento, punt d’arribada del telefèric a la cota 2.200, es poden realitzar diferents tipus de caminades, pensades per a tots els públics com la via verda del carrilet, un camí de 5 km sense desnivells que segueix l’antiga via del carrilet que servia per transportar material i treballadors, i que passa per petits túnels; el GR11 que ens comunica amb Espot i amb la Vall de Boí, o rutes pels 32 estanys que formen aquesta impressionant zona del Parc Nacional d’Aigüestortes i Estany de Sant Maurici.
A l’oficina del Parc Nacional d’Aigüestortes i Estany de Sant Maurici ubicada a la cota 2.200, es pot visitar l’exposició permanent, rebre informació i participar als tastets de natura que s’hi ofereixen de dilluns a divendres per conèixer millor aquesta zona del Parc.
De Pallars Digital